31999R1225
L 154/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (EО) № 1225/1999 НА КОМИСИЯТА
от 27 май 1999 година
относно определенията на характеристиките за статистиката на застрахователните услуги
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (EО, Евратом) № 58/97 на Съвета от 20 декември 1996 г. за структурната бизнес статистика (1), последно изменен от Регламент (EО, Евратом) № 410/98 (2), и по-специално член 12 iii) от него,
(1)
като има предвид, че Регламент (EО, Евратом) № 58/97 на Съвета утвърди обща рамка за изработване на статистика на Общността за структурата, дейността, изпълнението и конкурентноспособността на застрахователния сектор в Общността;
(2)
като има предвид, че е необходимо да се прилагат комплект от определения за статистическите характеристики на застрахователните услуги;
(3)
като има предвид, че мерките, постановени в настоящия регламент, са в съответствие с мнението на Статистическия програмен комитет,
ПРИЕ НАСТОЯЩИЯ РЕГЛАМЕНТ:
Член 1
1. Характеристиките, посочени в член 4 от Регламент (EО, Евратом) № 58/97 са определени в приложението към настоящия регламент.
2. В тези определения препратките към сметките на дружествата използват заглавията, залегнали в член 6 (баланс), член 34 (сметка печалби и загуби) или член 63 (бележки по сметките) от Директива 91/674/EИО (3) на Съвета за годишните сметки и консолидираните отчети на застрахователните предприятия.
Член 2
1. Държавите-членки прилагат тези определения за характеристиките от списък А, включени в точка 3, раздел 4 от приложение 5 към Регламент (EО, Евратом) № 58/97 за референтна година 1999, и следващи години, и за характеристиките от списък Б, включени в точка 4, раздел 4 от приложение 5 към съответния регламент за референтна година 2003, и следващите години.
2. Държавите-членки също така прилагат тези определения за характеристиките от списъка А за референтни години 1996, 1997 и 1998, когато това съответства на съществуващите национални практики, и за характеристиките от списък Б, за справочни години 2000, 2001 и 2002, когато това съответства на съществуващите национални практики.
Член 3
Настоящият регламент влиза в сила на двадесетия ден след публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 27 май 1999 година.